Sveit Álfhólsskóla vann sigur á gríðarlega spennandi Íslandsmóti barnaskólasveita sem fram fór í Rimaskóla um helgina . Þar með varði skólinn Íslandsmeistaratitil sinn en sveitin vann einnig mótið árið 2012 . Skáksveit Rimaskóla varð í öðru sæti og skáksveit Hraunvallaskóla úr Hafnarfirði tók þriðja sætið . Sveitir Álfhólsskóla og Rimaskóla höfðu allmikla yfirburði . Eftir fyrri dag mótsins voru sveitirnar jafnar og efstar með 16 vinninga í 20 skákum . Í sjöttu umferð unnu þær báðar 3 - 1 og í sjöundu og áttundu umferð lögðu þær báðar andstæðinga sína 4 - 0 . Þær voru því hnífjafnar fyrir lokaumferð mótsins og margt benti til þess að þær þyrftu að heyja aukakeppni um titilinn . Til þess kom ekki því Álfhólsskóli vann sveit Ölduselsskóla 4 - 0 en á sama tíma vann Rimaskóli Melaskóla 3 - 1 . Þar með var ljóst að Álfhólsskóli hafði varið titilinn . Þessar sveitir höfðu mikla yfirburði . Álfhólsskóli hlaut 31 vinning í 36 skákum , Rimaskóli 30 vinninga og svo voru sjö vinningar í næstu sveitir sem voru Hraunvallaskóli úr Hafnarfirði og Hörðuvallaskóli með 23 vinninga . Álfhólsskóli mun því taka þátt í Norðurlandamóti barnaskólasveita sem fram fer í Finnlandi í september . Á síðasta Norðurlandamóti sem haldið var í Svíþjóð sl haust lenti sveitin í 2. sæti en sveitin er ákveðin í að gera enn betur núna í haust .